钦定古今图书集成/历象汇编/历法典/第017卷 > 后晋
## 钦定古今图书集成/历象汇编/历法典/第017卷 > 后晋

### 高祖天福 年马重绩更造新历行之有差而复用崇元历

按《五代史高祖本纪》不载。　按司天考，五代之初，因
唐之故，用崇元历。至晋高祖时，司天监马重绩始更
造新历，不复推古上元甲子冬至七曜之会，而起唐
天宝十四载乙未为上元，用正月雨水为气首。初，唐
建中时，术者曹士𫇭始变古法，以显庆五年为上元，
雨水为岁首，号符天历。然世谓之“小历”，祇行于民间，
而重绩乃用以为法。遂施于朝廷。赐号《调元历》。然行
之五年。辄差不可用。而复用《崇元历》。

天福三年，马重绩上言历象，诏下司天监赵仁琦、张
文皓等考核得失，依古改正。

按《五代史高祖本纪》不载。　按《马重绩传》，重绩字洞
微，少学数术，明太一、五纪、八象、三统大历，迁司天监。
天福三年，重绩上言：“历象，王者所以正一气之元，宣
万邦之命。而古今所纪，考审多差。宣明气朔正，而星
度不验，《崇元》五星得，而岁差一日。以宣明之气朔，合
崇元之五星，二历相参，然后符合。自前世诸历，皆起
天正十一月为岁首，用太古甲子为上元，积岁愈多，
差阔愈甚。臣辄合二历，创为新法，以唐天宝十四载
乙未为上元，雨水正月中气为气首。”诏下司天监赵
仁琦、张文皓等考核得失。仁琦等言：“明年庚子正月
朔，用《重绩历》考之，皆合无舛。”乃下诏颁行之，号《调元
历》。行之数岁辄差，遂不用。重绩又言：“漏刻之法，以中
星考昼夜为一百刻，八刻六十分，刻之二十为一时，
时以四刻十分为正，此自古所用也。今失其传，以午
正为时，始下侵未四刻十分而为午，由是昼夜昏晓，
皆失其正。请依古改正。”从之。

天福四年三月丙辰，颁《调元历》。

按《五代史高祖本纪》云云。